ORDE do 10 de febreiro de 2004 pola que se aproban as bases reguladoras para a concesión de axudas para o fomento da innovación empresarial, en réxime de concorrencia competitiva, no ámbito da Comunidade Autónoma de Galicia, e se procede á súa convocatoria para o ano 2004.
CONSELLERÍA DE INNOVACIÓN, INDUSTRIA E COMERCIO — III. OUTRAS DISPOSICIÓNS — 17/02/2004

Como base para a consecución dun crecemento sustentable por parte das empresas nos mercados actuais, sometidos a cambios constantes, a innovación converteuse nunha necesidade para o sustento da competitividade empresarial.
A tecnoloxía e a innovación constitúen, neste contexto, variables que deben ser enfocadas de xeito estratéxico, que debe abarca-la planificación, o coñecemento do proceso innovador, os factores que inciden neste, así como a formulación da estratexia innovadora e a xestión das tecnoloxías que se van utilizar.
O obxecto desta convocatoria de axudas é contribuír á mellora da competitividade das empresas galegas, prestando un servicio de financiamento a aqueles proxectos empresariais enfocados de xeito estratéxico e cunha implicación integral das organizacións, co obxecto de mellora-las técnicas de xestión, os procesos de producción e fabricación, xerando novos productos e servicios, contribuíndo á xeración de coñecemento, enfocando o deseño de xeito estratéxico, mellorando as relacións cliente-provedor, promovendo estratexias de marketing, e xogando en todo este proceso un papel fundamental a coo-
peración entre as empresas, como parte das políticas de apoio horizontal fomentadas desde a Consellería de Innovación, Industria e Comercio.
O contido desta orde axústase ó establecido polo Decreto 172/2001, do 12 de xullo, sobre incentivos para o desenvolvemento económico e fomento da actividade empresarial na Comunidade Autónoma de Galicia e financiarase con participación do Fondo Europeo de Desenvolvemento Rexional (Feder) e, en consecuencia, a súa tramitación quedará condicionada ó cumprimento do sinalado na normativa da Unión Europea.
En consecuencia e no uso das facultades que me foron conferidas,
DISPOÑO:
Artigo 1º.-Obxecto.
Esta orde ten por obxecto a aprobación das bases reguladoras para a concesión de axudas para o fomento da innovación empresarial, en réxime de concorrencia competitiva, que teñan como finalidade o fortalecemento do tecido empresarial na Comunidade Autónoma de Galicia, e proceder á súa convocatoria para o ano 2004.
Artigo 2º.-Aplicacións orzamentarias.
Para a concesión das axudas, propias das actuacións que se convocan e que terán a modalidade de subvención, destinaranse os créditos globais correspondentes ás aplicacións orzamentarias que se mencionan, coa seguinte distribución:
Aplicación
Denominación
Ano 2004
(euros)
Ano 2005
(euros)
Ano 2006
(euros)
08.03.712-B.772.0
Apoio á innovación en técnicas de xestión e cooperación empresarial
325.000
227.500
195.000
08.03.712-B.772.1
Apoio á innovación en tecnoloxías de proceso
16.000.000
11.200.000
9.600.000
08.03.712-B.772.2
Apoio á innovación en tecnoloxías de producto e mercados
1.500.000
1.050.000
900.000
08.03.432-A.770.0
Industrialización de proxectos de I+D. Accións complementarias para a innovación
600.000
420.000
360.000
TOTAL:
18.425.000
12.897.500
11.055.000
Estas cantidades poderanse incrementar en función das solicitudes presentadas e de acordo coas dispoñibilidades de crédito.
Dadas as características do obxecto desta orde, as axudas que se convocan poderán solicitarse para proxectos e actuacións plurianuais, de acordo co indicado no artigo 8º da convocatoria, cando parte do proxecto ou actuación se realice no ano 2004 e se solicite axuda para o dito exercicio.
Artigo 3º.-Beneficiarios.
Poderán ser beneficiarias as empresas de carácter industrial ou de servicios conexos coa industria, actuando en cooperación ou individualmente, que teñan o seu domicilio ou algún centro de traballo na Comunidade Autónoma galega.
Para proxectos en cooperación poderán tamén ser beneficiarias as agrupacións de empresas, ben sexa como unión temporal de empresas, ben como agrupación de interese económico, sempre que as ditas empresas individualmente cumpran os requisitos establecidos no parágrafo anterior.
Para a clasificación das empresas segundo o seu tamaño, actuarase de acordo coa Recomendación da Comisión Europea do 6 de maio de 2003 (DOCE do 20 de maio de 2003) sobre definición de microempresas, pequenas e medianas empresas.
En todo caso, haberá que aterse ó disposto na normativa da Unión Europea en relación cos sectores considerados como sensibles.
Artigo 4º.-Definición dos proxectos obxecto das axudas.
Os proxectos susceptibles de seren obxecto de axudas deberán constituír un plan de innovación global, que deberá desagregarse nunha memoria que describa tódolos ámbitos de actuación en innovación en técnicas de xestión, en melloras de proceso productivo, ou en productos e mercados.
As actuacións subvencionables deberán ser levadas a cabo cuns obxectivos cuantificables na implantación e explotación de resultados. Así mesmo, os proxectos deberán supoñer unha innovación con respecto á forma de operar tradicional en canto ó sector empresarial ou en canto á área xeográfica, de tal xeito que estes supoñan cambios substanciais nos ámbitos productivos, de mercado e de organización global dos factores empresariais, e conduzan a unha manifesta mellora na posición competitiva da empresa.
A modo indicativo, o plan de innovación global deberá ter aplicación en algún destes tres ámbitos:
a) Innovación en técnicas de xestión, como capacidade de xerar información e transformala en coñecemento, entendida como a incorporación de novas técnicas de xestión e organización na empresa, de
tal xeito que estas supoñan cambios substanciais na organización global dos factores empresariais. Contémplanse neste ámbito proxectos para mellora-la productividade, a través do desenvolvemento de ferramentas e actividades que teñan por obxecto incrementa-lo grao de coñecemento estratéxico nas empresas, tales como a xestión do coñecemento interno e externo da empresa, mellor aproveitamento dos recursos materiais, desenvolvemento da capacidade da innovación, o marketing de empresa a empresa, desenvolvemento de proxectos de cooperación empresarial, modelos de fidelización, modelos de referencia benchmarking, ou novos modelos de xestión de recursos humanos.
Exclúense neste ámbito as accións destinadas á implantación e certificación de sistemas de xestión da calidade, actividades que están a ser cofinanciadas desde a Consellería de Innovación, Industria e Comercio a través dun convenio aberto de colaboración coas empresas avaliadoras da conformidade para o fomento da certificación en Galicia.
b) Innovación en proceso, para introducir melloras nos procesos productivos tanto a nivel organizativo como tecnolóxico, co obxecto de incrementa-la productividade ou mellora-la calidade, considerándose neste ámbito aqueles proxectos de investimento empresarial que impliquen o desenvolvemento de novos procesos productivos.
c) Innovación en productos e mercados, mediante proxectos de investimento empresarial que impliquen o desenvolvemento de novos productos, instalacións ou servicios, substancialmente diferenciados e con novas calidades funcionais, cara á súa comercialización e/ou cun obxectivo de expansión da área de negocio. Contémplase tamén como actividade complementaria ás anteriores a incorporación dunha estratexia de deseño, ou a incorporación de técnicas de reducción do time-to-market ou velocidade de implantación do producto ou servicio no mercado.
Artigo 5º.-Actuacións subvencionables.
Os plans de innovación globais obxecto de axudas descritos no artigo anterior poderán realizarse conforme as seguintes modalidades de actuación:
a) Proxectos en cooperación:
Proxectos que leve a cabo unha empresa en cooperación con clientes, provedores ou con empresas da súa mesma actividade. Trátase de proxectos nos que no seu desenvolvemento participan empresas ou agrupacións de empresas nas que a súa relación estea formalizada documentalmente mediante contrato, convenio ou acordo no que se establezan os dereitos e obrigas dos distintos suxeitos participantes.
Cando nun proxecto se subcontrate parte da súa execución (con expertos e firmas consultoras, con laboratorios ou empresas de I+D, con universidades, con organismos públicos de I+D e/ou centros tecnolóxicos), o subcontratista terá a consideración de colaborador externo, non computando como membro do proxecto en cooperación.
Para o caso de proxectos que se vaian realizar en cooperación, un dos membros actuará como coordinador e os demais como participantes. O coordinador realizará a achega da documentación administrativa de solicitude e, se é o caso, de xustificación dos investimentos, e o pagamento da axuda realizarase ó coordinador, quen se responsabilizará da transferencia inmediata a cada participante dos fondos que lle correspondan; todo isto sen prexuízo dos dereitos e obrigas que, derivados da condición de beneficiarios, teñan o coordinador e o resto dos participantes, en particular, o de atoparse ó día nas súas obrigas coa Axencia Estatal da Administración Tributaria, coa administración pública da Comunidade Autónoma de Galicia e coa Seguridade Social.
b) Proxectos de innovación acometidos polas entidades individualmente. Trátase de proxectos realizados por unha soa empresa, con independencia de contar con calquera tipo de colaboración externa:
b.1) Explotación de resultados de proxectos de I+D, que se materializarán a través do apoio a proxectos específicos que cubran a etapa entre a obtención de resultados de I+D e a súa explotación para o desenvolvemento de empresas tecnoloxicamente avanzadas. Para tal fin, serán tamén subvencionables os gastos consecuencia de accións vencelladas co rexistro da propiedade industrial, así como os custos de acceso a fontes de información tecnolóxica relativas á propiedade industrial, se estes custos non foron subvencionados na fase de I+D.
b.2) Incorporación de tecnoloxías avanzadas mediante a adquisición de aparellos e equipos, sempre que impliquen un cambio fundamental en proceso ou producto.
b.3) Modelos de organización flexible e xestión integral da cadea de subministración, sistematización da innovación en operacións productivas e loxísticas, co obxectivo de conseguir respostas inmediatas ou diferenciación de productos no mercado.
b.4) Proxectos de diversificación sectorial, que teñan por obxecto a posta en marcha de liñas de fabricación ou bens de equipo necesarios para a diversificación de productos cara ó acceso a mercados diferentes.
Nas dúas modalidades de actuación descritas, terán consideración de gastos elixibles os correspondentes a:
* Liñas de producción e aparellos e equipos (físicos e lóxicos) dedicados ó proxecto, incluíndo os correspondentes á potenciación de laboratorios, oficina técnica, enxeñería e loxística.
* Colaboracións externas exclusivamente derivadas do proxecto ou actuación, como gastos de contratación de entidades xurídicas, ou contratación de persoas físicas que facturen os seus servicios.
* Adquisición de materiais exclusivamente destinados ó proxecto. Non terán cabida nesta partida os gastos de materiais de oficina.
* Persoal técnico da empresa, propio ou contratado, titulado ou non titulado, dedicado ó proxecto. Non se considerarán elixibles os custos de persoal directivo, xerencial ou de administración, aínda que dedique parte do seu tempo a estas actividades.
* Outros gastos suplementarios directamente derivados do proxecto ou actuación (formación específica impartida por axentes externos, adquisición de licencias de explotación, gastos de rexistro da propiedade industrial, etc.).
No momento da avaliación dos expedientes presentados, poderán establecerse límites para cada concepto subvencionable, sobre a totalidade do custo elixible.
En ningún dos casos se entenderán como susceptibles de apoio os custos de substitución nin a compra de maquinaria que non sexa de primeiro uso; tampouco se considerarán incentivables os investimentos en activos procedentes de sociedades do mesmo grupo.
Para as actuacións descritas no punto b) deste artigo, establécese unha contía de investimento subvencionable mínima de 150.000 euros para cada un dos proxectos, por debaixo da cal non serán atendidas solicitudes ó abeiro desta orde. Exceptúase o sector audiovisual e telecomunicacións, así como as actuacións comprendidas no epígrafe b.1) deste artigo, que terán como contía de investimento subvencionable mínima 30.000 euros.
Artigo 6º.-Criterios de avaliación.
Con carácter xeral, os criterios de avaliación que servirán de base para a determinación da preferencia na concesión e contía das axudas, relacionados por orde decrecente de importancia, serán os seguintes:
a) Criterios de carácter xeral: terán a consideración de sectores prioritarios aqueles considerados de alta e media-alta tecnoloxía segundo a clasificación de
sectores e de productos de alta tecnoloxía realizada pola OCDE. Serán preferentes os proxectos que se realicen en cooperación. Así mesmo, todos aqueles sectores e empresas que dispoñan de liñas de axudas específicas para as súas actuacións noutros departamentos da Xunta de Galicia non serán considerados como prioritarios, quedando as súas solicitudes supeditadas á disposición orzamentaria.
Criterios relativos ó proxecto presentado:
1. Tipoloxía e alcance da actuación.
2. Grao de innovación do proxecto, adecuación ó sector, e posible proxección dos resultados a este último.
3. Impacto previsible do proxecto na competitividade da empresa.
4. Grao de definición, maduración e viabilidade do proxecto.
5. Contribución ó cambio cualitativo na organización.
Artigo 7º.-Contía das axudas.
As axudas poderán acadar, con carácter xeral, unha contía máxima do 40% do investimento subvencionable para cada proxecto. Esta porcentaxe poderá chegar ata o 60% para proxectos de cooperación entre Pemes.
Para os proxectos que se desenvolvan nas áreas prioritarias determinadas no Plan de Dinamización Económica (PDE) da Xunta de Galicia, que se relacionan na disposición adicional, e sempre que solicitaran a porcentaxe máxima de subvención contemplada con carácter xeral nesta orde, as axudas poderán incrementarse ata 10 puntos porcentuais do investimento subvencionable.
Artigo 8º.-Ámbito temporal e actuacións plurianuais.
Poderán acollerse a esta orde as actuacións que se describen no artigo 5º desta, sempre que a súa execución se inicie no exercicio de 2004.
Consideraranse imputables a cada anualidade os gastos realizados nos períodos seguintes:
* Na primeira anualidade, os gastos realizados desde o 1 de xaneiro ata o 31 de outubro de 2004.
* Nas anualidades seguintes, os gastos realizados desde o 31 de outubro do ano anterior ata o 31 de outubro do ano corrente, sempre que parte dos gastos se realicen no ano corrente.
Para a concesión de subvencións plurianuais, estableceranse os correspondentes compromisos de gasto dentro dos límites establecidos pola lexislación vixente, de conformidade co prazo de execución do investimento, tendo que aterse ó disposto, para os efectos oportunos, no artigo 58º do Decreto lexis
lativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificado pola Lei 5/2000, do 28 de decembro.
Artigo 9º.-Obtención dos formularios normalizados de solicitude.
Os formularios de solicitude das axudas seguirán os modelos normalizados que figuran, a título exclusivamente informativo, como anexos I, II e III desta orde. Os devanditos formularios serán obtidos e cubertos necesariamente polo solicitante a través da aplicación informática establecida no enderezo da Internet:
http://www.xunta.es/conselle/in/index.htm
da Xunta de Galicia.
Para a correcta cumprimentación dos formularios de solicitude, no citado enderezo da Internet disporase dunhas instruccións de axuda que deberán ser observadas polos solicitantes.
Poderanse obter e cubri-los formularios ata as 24 horas do día anterior á data de finalización do prazo de presentación de solicitudes.
No caso de dúbida, dificultades técnicas ou necesidade de máis información, poderán dirixirse á Dirección Xeral de Tecnoloxía e Desenvolvemento Sectorial, a través do teléfono: 981 54 55 55, do número de fax: 981 54 47 06 ou do enderezo de correo electrónico: axudas.tecnoloxia.2004*xunta.es, que adoptará as medidas necesarias para facilita-la presentación por escrito de solicitudes.
Artigo 10º.-Documentación.
Os solicitantes deberán presentar por triplicado exemplar, incluíndo orixinal ou copia compulsada e dúas copias, da seguinte documentación:
1) Formularios normalizados de solicitude obtidos a través da aplicación informática sinalada no artigo anterior. Estes formularios asinaranse sen engadir novos datos e sen realizar emendas ou riscadas no seu formato orixinal.
2) Documentación técnica relativa ó proxecto (en papel e en soporte informático, que poderá ser disquette, CD ou DVD):
Memoria explicativa, na que se considerarán os seguintes elementos que serán obxecto de valoración competitiva conxunta:
a) Historial da empresa.
b) Para o caso de explotación de resultados de proxectos de I+D, deberá engadirse unha memoria pormenorizada destes últimos.
c) Experiencia na realización de proxectos no ámbito da innovación nos dous últimos anos, e capacidade da empresa para afronta-lo proxecto de innovación.
d) Obxectivo do proxecto e novidade do investimento.
e) Calendario de execución do proxecto.
f) Recursos financeiros e materiais dedicados ó proxecto.
g) Orzamentos e ofertas desagregadas de cada un dos provedores contemplados na solicitude.
h) Indicadores de valoración do grao de innovación do proxecto, e calquera outro documento referente ó alcance das actuacións recollidas no artigo 5º e que se considere conveniente achegar para mellora-la valoración da solicitude. A memoria deberá incluír un resumo da estratexia empresarial e a súa proxección de futuro.
Para o caso de proxectos realizados en cooperación, os elementos a) e c) deberán ser descritos para tódolos participantes, e o elemento b) para tódolos participantes afectados.
Co obxecto de garanti-la igualdade nun procedemento en concorrencia competitiva entre os proxectos presentados ata a finalización do prazo de presentación establecido na convocatoria, non se procederá á tramitación daquelas solicitudes que non veñan acompañadas da memoria explicativa do proxecto para o que se solicita a axuda, na que se cuantifiquen detalladamente os investimentos, e mediante a que se poida coñece-lo obxectivo e o contido material de cada proxecto e comproba-lo seu encaixe dentro da correspondente modalidade de axuda.
3) Documentación xurídico-administrativa do solicitante:
3.1) CIF da empresa solicitante ou NIF no caso de empresario individual.
3.2) Documento público acreditativo do poder de representación co que actúa o solicitante.
3.3) Fotocopia do DNI do/s representante/s.
3.4) No caso de estar exento do imposto sobre o valor engadido (IVE), documentación acreditativa da devandita exención.
3.5) No caso de solicitudes nas que parte do proxecto sexa desenvolvida por unha empresa externa, deberase incluír acreditación da dita entidade que realizará os traballos (declaración onde conste transcrición literal do obxecto social do provedor, persoal e centros de traballo na Comunidade Autónoma de Galicia, así como traballos realizados nos dous últimos anos en relación coas devanditas actuacións).
3.6) No caso dos proxectos realizados en cooperación, considerarase como solicitante para os efectos da aplicación deste artigo a entidade coordinadora do proxecto (ver referencia a este respecto no artigo 5º da convocatoria), debendo presentar
documento de compromiso ou contrato entre os participantes para a realización do proxecto, onde quede establecido cál das entidades participantes é o coordinador.
De acordo co disposto no artigo 35.f) da Lei 30/1992, de réxime xurídico das administracións públicas e do procedemento administrativo común, non será necesario presenta-la documentación que xa se atope en poder desta consellería, sempre que se manteña vixente e se identifique nos formularios de solicitude o procedemento administrativo para o que foi presentada (en ningún caso poderá esta documentación ser anterior á anualidade de 2002). No suposto de imposibilidade material de obte-la documentación ou no caso de que se constate a non validez desta, o órgano competente poderá requirirlle ó solicitante a súa presentación ou, no seu defecto, a acreditación por outros medios dos requisitos a que se refire o documento, con anterioridade á formulación da proposta de resolución.
De conformidade coa Lei orgánica 15/1999, do 13 de decembro, sobre protección de datos de carácter persoal, a Consellería de Innovación, Industria e Comercio garante a confidencialidade dos datos recollidos na documentación contemplada para as solicitudes de axuda.
Artigo 11º.-Presentación de solicitudes e documentación.
O prazo para a súa presentación será desde o día seguinte ó da publicación desta orde no Diario Oficial de Galicia, ata o día 31 de marzo de 2004, ambos inclusive.
A presentación de solicitudes poderá facerse, por elección do solicitante, por vía escrita ou por vía telemática, do seguinte xeito:
1) Vía escrita:
Para formaliza-la solicitude, logo de obtención e formalización dos formularios de acordo co artigo 9º desta orde, o interesado presentará a documentación sinalada no artigo anterior por triplicado exemplar (orixinal ou copia compulsada e dúas copias) dirixida ó conselleiro de Innovación, Industria e Comercio, e presentarase no rexistro xeral dos servicios centrais da Consellería de Innovación, Industria e Comercio, no das delegacións provinciais da Consellería de Innovación, Industria e Comercio, ou a través dalgunha das formas recollidas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2) Vía telemática:
A vía telemática establécese como un mecanismo de presentación nun trámite único para aqueles solicitantes que reúnan os seguintes requisitos:
1. Será necesario que o presentador sexa unha persoa física que teña a representación legal da
empresa ou entidade solicitante, e como tal figure identificado nos formularios normalizados de solicitude. Esta representación deberá ser individual ou solidaria, de xeito que coa súa sinatura abonde para acredita-la vontade do solicitante. Para o caso de proxectos que se van realizar en cooperación, esta representación será asumida polo representante legal da entidade coordinadora do proxecto.
2. O presentador deberá posuír un certificado dixital en vigor baixo a norma X.509 V3 expedido pola Fábrica Nacional de Moeda e Timbre-Real Casa da Moeda.
3. O solicitante deberá estar exento de presenta-la documentación xurídico-administrativa a que se fai referencia nos puntos 3.1), 3.2), 3.3), 3.4), e 3.6) do artigo 10º desta orde de axudas, por atoparse xa en poder desta consellería. Neste caso sinalará nos formularios de solicitude esta circunstancia. Faise notar que para o caso de proxectos que se vaian desenvolver en cooperación, a documentación sinalada no punto 3.4) do artigo 10º da convocatoria, deberá ser presentada por tódalas entidades participantes no proxecto. A documentación sinalada no apartado 3.5) poderá achegarse da forma que se explica de seguido.
Poderá accederse a esta vía de presentación a través da aplicación informática establecida no enderezo da Internet:
http://www.xunta.es/conselle/in/index.htm da Xunta de Galicia
, onde se disporán os medios de axuda á presentación de solicitudes. Tamén poderá accederse a esta vía desde o enderezo: http://www.xunta.es/servicios/.
Xunto cos formularios de solicitude, deberá anexar necesariamente a memoria á que se fai referencia no apartado 2) do artigo 10º desta orde. Para iso a aplicación de presentación permitirá anexar á solicitude arquivos informáticos cunha limitación de tamaño de 1 MB, sempre que se presenten nos seguintes formatos: .pdf, .doc, .ppt, .txt, .rtf e .wpd, recomendándose o emprego do primeiro formato. De se-lo caso, tamén poderá anexarse un arquivo informático coa declaración indicada no punto 3.5) do artigo 10º, cos mesmos condicionantes técnicos que para o caso da memoria.
Unha vez asinados co certificado dixital do presentador tódolos documentos que acompañen a solicitude, procederase á transferencia telemática da dita documentación ó Rexistro Telemático da Xunta de Galicia, creado polo Decreto 200/2003, do 20 de marzo. Unha vez completado o proceso de transferencia telemática, efectuarase a anotación correspondente no rexistro de entrada.
No momento da presentación o rexistro expedirá, empregando as características da aplicación telemática, un recibo no que quedará constancia do feito da presentación, consonte o citado Decreto 200/2003.
No caso de utiliza-la vía telemática para a solicitude, o interesado tamén poderá empregar esta vía para a recepción de notificacións desta consellería e para o envío de escritos ó órgano xestor da axuda, agás dos escritos e documentación referentes ó proceso de xustificación dos investimentos (artigo 16º) no que non se contempla a presentación telemática.
Para a recepción de notificacións será preceptivo que o solicitante teña indicado nos formularios normalizados a súa preferencia polo emprego da notificación telemática neste procedemento de axudas. Neste caso o solicitante deberá acceder á web institucional da Xunta de Galicia, nos enderezos indicados neste artigo para recibi-las notificacións. O sistema solicitará do interesado o seu certificado dixital en vigor, e a aceptación de entrega das notificacións (xustificante de recepción telemático).
Artigo 12º.-Procedemento de concesión e aceptación da axuda.
O procedemento para a concesión de axudas ou subvencións é o establecido na sección terceira do capítulo II do Decreto 287/2000, do 21 de novembro, polo que se desenvolve o réxime de concesión de axudas e subvencións públicas na Comunidade Autónoma de Galicia.
Co obxecto de cumpri-lo principio de concorrencia competitiva, conforme co disposto no artigo 3.1º do Decreto 287/2000, do 21 de novembro, a comisión de avaliación, emitirá informe razoado de avaliación. Esta comisión estará constituída polos seguintes membros:
-Presidente: o director xeral de Tecnoloxía e Desenvolvemento Sectorial.
-Seis vocais: dous subdirectores xerais e os catro delegados provinciais ou as persoas que estes designen.
-Secretario: un xefe de servicio da Dirección Xeral de Tecnoloxía e Desenvolvemento Sectorial.
Á vista do informe, o conselleiro de Innovación, Industria e Comercio ou o delegado provincial, conforme o establecido no Decreto 88/1990, do 15 de febreiro, sobre desconcentración de competencias para a concesión de axudas e subvencións nos delegados provinciais ou territoriais da Xunta de Galicia, dictarán a resolución que proceda, motivada, con indicación do obxecto e importe do proxecto subvencionado, a porcentaxe da axuda concedida e maila contía desta e, no caso de que teña carácter plurianual, as cantidades outorgadas con cargo ós orzamentos de exercicios posteriores. A dita resolución poderá establecer condicións técnicas e económicas de obrigada observancia para a realización do proxecto.
O beneficiario da axuda deberá aceptala no prazo de quince días hábiles contados a partir do día
seguinte ó da súa notificación. No caso contrario, entenderase que renuncia á axuda concedida e procederase de conformidade co establecido no artigo 42.1º da Lei de réxime xurídico das administracións públicas e do procedemento administrativo común.
A aceptación da axuda formalizarase mediante un documento asinado polo beneficiario no que este se compromete a cumprir tódalas condicións establecidas nesta orde, na convocatoria de axuda e, se é o caso, na resolución de concesión dela.
O prazo máximo para dictar e notificarlles ós interesados a resolución expresa será de seis meses contados desde o día seguinte ó da publicación desta orde. O vencemento do citado prazo, sen que se notifique a resolución expresa, lexitima o interesado para entender desestimada a súa solicitude por silencio administrativo.
Artigo 13º.-Modificación da resolución.
Toda alteración das condicións tidas en conta para a concesión da subvención, e en todo caso, a obtención concorrente de subvencións ou axudas outorgadas por outras administracións ou entes públicos ou privados, poderá dar lugar á modificación da resolución de concesión.
Cando por circunstancias técnicas se varíe o contido específico dos investimentos ou actuacións recollidas no proxecto inicial e as ditas variacións incidan no investimento subvencionable, o beneficiario deberá solicita-la modificación que proceda antes do 30 de setembro da anualidade correspondente.
A conformidade expresa da Consellería de Innovación, Industria e Comercio ás ditas modificacións requirirá informe favorable da Dirección Xeral de Tecnoloxía e Desenvolvemento Sectorial, e só será outorgada cando non alteren significativamente o proxecto inicial e se cumpran os seguintes requisitos:
a) Que a actividade, conducta ou modificación do proxecto estea comprendida dentro da finalidade desta orde.
b) Que se acredite a inexistencia de prexuízo a terceiros.
c) Que os novos elementos e circunstancias que motiven a modificación, de ter concorrido na concesión inicial, non supuxesen a denegación da axuda.
Artigo 14º.-Obrigas dos beneficiarios.
Os beneficiarios das axudas quedan obrigados a:
a) Cumpri-los requisitos ou condicións que determinan o outorgamento da subvención.
b) Realiza-la actividade ou adopta-lo comportamento que fundamenta a concesión da axuda e acreditalo ante o órgano concedente no prazo sinalado nesta orde. Para o caso dos proxectos realizados en
cooperación, deberán cumprirse, así mesmo, as condicións establecidas no contrato para a repartición das actuacións e investimentos entre todos eles.
c) Conserva-los xustificantes orixinais e o resto da documentación relacionada coa axuda outorgada durante un período de cinco anos desde a súa concesión.
d) Acreditar previamente ó cobramento da axuda, que está ó día nas obrigas tributarias estatais e coa Seguridade Social e que non ten pendente de pagamento ningunha outra débeda, por ningún concepto, coa Administración Pública da Comunidade Autónoma de Galicia.
e) Someterse ás actuacións de comprobación que deba efectua-lo órgano concedente, ás de control financeiro que corresponde á Intervención Xeral da Comunidade Autónoma en relación coa axuda concedida, ás previstas na lexislación do Tribunal de Contas e do Consello de Contas e, se é o caso, ás dos servicios financeiros da Comisión Europea e do Tribunal de Contas Europeo.
f) Comunicarlle ó órgano concedente a obtención de axudas ou subvencións para a mesma finalidade procedentes de calquera outra Administración ou ente público, así como calquera alteración producida nas xa comunicadas coa solicitude co fin de que aquel poida avalia-la súa compatibilidade.
g) As entidades beneficiarias de axudas deberán facer constar, na súa publicidade ou na información que xeren con respecto ó proxecto subvencionado, o cofinanciamento dos seus activos con fondos europeos Feder, se é o caso, así como pola Xunta de Galicia a través da Consellería de Innovación, Industria e Comercio.
Artigo 15º.-Concesión de anticipos e constitución de garantías.
Poderanse conceder anticipos de ata o 50% da subvención concedida para a correspondente anualidade, a aqueles beneficiarios que obtivesen axudas para as actividades definidas no artigo 5º naqueles casos nos que o investimento esixa pagamentos inmediatos, de acordo co establecido no artigo 16.Dous.3 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
O prazo para solicita-lo anticipo será dun mes a partir do día seguinte á data da recepción da notificación de concesión da subvención.
A concesión do anticipo farase por resolución motivada desta consellería, que será notificada para que nun prazo de 15 días a partir desta notificación presenten o xustificante acreditativo da constitución da garantía mediante seguro de caución prestado por entidade aseguradora ou mediante aval solidario da
entidade de crédito ou sociedade de garantía recíproca e que ten que ser depositado na Caixa Xeral de Depósitos da Xunta de Galicia, segundo se establece no artigo 17º do mencionado Decreto 287/2000; todo isto sen prexuízo das demais condicións específicas que se recollen nesta orde e as que, de se-lo caso, se inclúan na resolución.
O importe da garantía deberá cubri-lo importe do anticipo xunto cos xuros deste calculados ó tipo de xuro legal do diñeiro vixente no momento de concesión e polo prazo que medie entre a data de presentación da solicitude do anticipo e como mínimo aquela en que se cumpran dous meses do remate do prazo de xustificación da anualidade para a que se concedeu o anticipo.
A garantía será liberada unha vez xustificada e comprobada a realización do investimento ou a actividade obxecto de axuda.
Artigo 16º.-Xustificación do investimento.
Para o libramento de cada anualidade, o beneficiario deberá presentar, na respectiva delegación provincial ou nos servicios centrais da Consellería de Innovación, Industria e Comercio a documentación xustificativa da realización do investimento que fose obxecto de subvención, tendo de prazo ata o 5 de novembro inclusive, da anualidade que corresponda. Poderase tamén presentar a través dalgunha das formas contempladas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Esta documentación xustificativa, sen prexuízo do establecido no artigo 15 do Decreto 287/2000, do 21 de novembro, que se presentará por duplicado exemplar (orixinal ou copia compulsada e unha copia), constará dos seguintes documentos:
a) Solicitude de libramento da axuda (modelo dispoñible no enderezo da Internet:
http://www.xunta.es/conselle/in/index.htm
).
b) Memoria na que se describa a realización do investimento e os datos e incidencias máis significativos habidos na súa execución.
c) Xustificantes do proxecto para o libramento da axuda: deberá presentarse a totalidade das facturas dos provedores en relación cos investimentos subvencionados, emitidas dentro do período sinalado no artigo 8º desta orde.
No caso de existir custos de persoal con destino específico ó proxecto, deberá achegarse certificación emitida polo responsable de persoal co visto e prace do xerente ou director da empresa, consistente nunha relación detallada por meses do persoal dedicado ó proxecto, que deberá incluí-los seguintes datos: DNI, nome, apelidos, posto na empresa, retribución bruta mensual, data de pagamento das retribucións, importe da Seguridade Social con cargo á empresa, data de pagamento á Seguridade Social e custo total imputado ó proxecto (retribucións + Seguridade
Social) segundo a dedicación de cada traballador a este. Poderanse requirir xustificantes de pagamento relativos ós datos que figuran na devandita certificación.
Así mesmo, como xustificantes de pagamento o beneficiario deberá presentar transferencia bancaria, certificación bancaria orixinal ou extracto de pagamento realizado entre a data de inicio do proxecto e a data límite de xustificación, nos que queden claramente identificados o receptor e o emisor do pagamento, segundo as seguintes modalidades:
c.1) Pola totalidade do investimento subvencionado.
c.2) Polo importe, como mínimo, da subvención concedida máis unha contía igual de fondos da empresa. Para o importe restante, ata o total do investimento subvencionado, presentaranse compromisos de pagamento en firme, con vencemento inferior ó 31 de decembro do seguinte ano.
Esta modalidade, para proxectos dunha soa anualidade, requirirá a constitución dunha garantía que cubra o importe da subvención xunto cos seus xuros, calculados o tipo de xuro legal do diñeiro vixente no momento da solicitude do pagamento e polo prazo que medie desde esta data e o 31 de decembro do seguinte ano.
A constitución desta garantía farase por calquera dos medios establecidos no artigo 15º desta orde para o caso de anticipos, e será liberada unha vez xustificados e comprobados os pagamentos efectivos.
d) Para todas aquelas actuacións intanxibles deberase entregar así mesmo, unha copia de cada un dos estudios, diagnósticos, manuais, etc. que se realizaran ou desenvolveran.
e) Declaración de axudas obtidas ou solicitadas para o mesmo investimento en calquera outras administracións, organismos ou entes públicos ou privados. No caso de ser beneficiario dalgunha axuda para a mesma actuación, deberá achegarse a documentación necesaria para a súa avaliación para os efectos da súa concorrencia coa axuda outorgada.
f) Certificación expedida pola entidade bancaria de titularidade da conta onde se debe realiza-lo pagamento na que conste a razón social e CIF da empresa así como o ordinal bancario, código de banco, código de sucursal e código de conta corrente.
g) Certificados acreditativos de estar ó corrente nas súas obrigas tributarias e coa Seguridade Social e de non ter pendente de pagamento ningunha débeda, por ningún concepto, coa Administración pública da Comunidade Autónoma galega. Non será necesario achegalos se o solicitante autorizou expresamente no anexo III da solicitude para que os seus datos tributarios coa Axencia Estatal de Administración Tributaria e coa Consellería de Economía e Facenda, así como coa Seguridade Social sexan obtidos por esta consellería.
h) Último recibo pagado do imposto sobre actividades económicas, ou documentación acreditativa da exención do pagamento deste, así como data de alta, domicilio, epígrafe e actividade.
i) O beneficiario de calquera subvención plurianual, na que o importe total supere os 30.050,61 euros, deberá achegar ademais o xustificante acreditativo do depósito na Caixa Xeral de Depósitos, do seguro de caución prestado por entidade aseguradora ou aval solidario de entidade de crédito ou sociedade de garantía recíproca que garanta o importe da anualidade da que se estea a tramita-lo pagamento, así como os seus correspondentes xuros (xuro legal do diñeiro indicado na Lei de orzamentos do Estado que estea vixente nese momento), por un prazo que deberá acadar como mínimo ata os dous meses seguintes á finalización do prazo de xustificación da última das anualidades da subvención.
j) Para o caso de proxectos en cooperación empresarial, a documentación correspondente ós puntos a), b), c), d), e), f) deste artigo, deberá ser presentada pola entidade coordinadora do proxecto; a documentación contemplada nos puntos h) e g) deberá ser achegada a través do coordinador por tódalas entidades participantes no proxecto. Así mesmo, na documentación correspondente ós puntos a), b) e c) deberá quedar plasmada, tal e como se contempla no artigo 14º da orde, a participación nas actuacións e investimentos correspondentes ó proxecto de tódalas entidades participantes.
k) Calquera outros documentos que se requiran durante a tramitación do expediente para a verificación do proxecto.
Artigo 17º.-Pagamento das axudas.
A percepción da axuda terá lugar unha vez que os servicios técnicos da Consellería de Innovación, Industria e Comercio verifiquen a documentación xustificativa de cumprimento da realización do proxecto subvencionado e dos requisitos e condicións establecidos para a súa concesión.
Para o caso de proxectos realizados en cooperación, o incumprimento das condicións de participación dalgunha das entidades en canto a execución das actuacións e realización dos investimentos correspondentes ó desenvolvemento do proxecto, establecidas no contrato presentado coa solicitude de axudas, poderá dar lugar á revogación da subvención concedida, e maila devolución dos anticipos concedidos xunto cos seus xuros, se é o caso.
Así mesmo, para as subvencións de capital superiores ós 60.101,21 euros, destinadas a investimentos en activos tanxibles, o órgano xestor correspondente, emitirá informe de comprobación material do investimento. Excepcionalmente, esta comprobación material poderase substituír por unha xustificación documental, que constate de forma razoable e suficiente a realización da actividade subvencionada, tal e como recolle o artigo 15.3 do Decreto 287/2000,
do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Procederá a minoración da subvención concedida cando o investimento realizado teña un custo inferior ó inicialmente previsto, e sempre que esta minoración non supoña unha realización deficiente do proxecto.
Así mesmo, para as actuacións subvencionables destinadas á adquisición de sistemas de fabricación completos e/ou bens de equipo, cando a entrega destes no exercicio corrente esixa o pagamento de calquera tipo de anticipos en exercicios anteriores, os ditos pagamentos consideraranse parte do investimento deste exercicio.
Artigo 18º.-Incompatibilidades. Concorrencia de axudas públicas.
As axudas previstas nesta orde serán incompatibles con calquera outra das reguladas por esta consellería.
O importe da subvención neta equivalente ás empresas, en concorrencia con subvencións ou axudas doutras administracións públicas ou doutras entidades públicas ou privadas, nacionais ou internacionais, non poderá supera-lo máximo de intensidade rexional, 40% sobre o investimento subvencionable establecido para cada actividade nesta orde.
No caso de axudas a empresas PEME, engadirase un 15% adicional ó dito límite, de acordo ás directrices sobre axudas de Estado de finalidade rexional (98/C 74/06) en relación co mapa de axudas de finalidade rexional para o período 2000-2006 en España, aprobado pola Comisión Europea/axuda de Estado número 773/99. Os ditos límites máximos aplicaranse tanto se a axuda provén integramente de fontes nacionais como se foi cofinanciada con fondos comunitarios (punto 4.21º directrices comunitarias sobre axudas de Estado ás pequenas e medianas empresas. DOCE nº 213, do 23 de xullo de 1996).
Enténdese por subvención neta equivalente o beneficio último que a axuda debería proporcionar á empresa unha vez deducido o imposto sobre sociedades aboado en concepto da dita axuda.
Artigo 19º.-Reintegro da axuda.
1. Non se poderá esixi-lo pagamento da axuda concedida e procederá o reintegro total ou parcial da contía percibida xunto cos xuros de demora percibidos desde o seu pagamento nos casos seguintes:
a) Incumprimento da obriga de xustificación.
b) Obtención da subvención sen reuni-los requisitos esixidos para a súa concesión.
c) Incumprimento da finalidade para a que foi concedida a subvención.
d) Incumprimento das condicións impostas ó beneficiario con motivo da concesión de axuda.
2. Así mesmo, procederá o reintegro do exceso percibido nos supostos nos que o importe da subvención, illadamente ou en concorrencia con subvencións ou axudas doutras administracións públicas ou doutras entidades públicas ou privadas, nacionais ou internacionais, supere o custo da actividade que vai desenvolve-lo beneficiario ou, se é o caso, a porcentaxe máxima de investimento subvencionable que se estableza.
3. O procedemento de reintegro tramitarase de acordo co establecido no artigo 20 do Decreto 287/2000, do 21 de novembro.
4. As cantidades que os beneficiarios deban reintegrar terán a consideración de ingresos de dereito público e será de aplicación para o seu cobramento o previsto nos artigos 19 ó 23 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Artigo 20º.-Fiscalización e control.
A concesión das axudas reguladas nesta orde estará sometida ó exercicio da función interventora e do control financeiro por parte da Intervención Xeral da Comunidade Autónoma, nos termos establecidos no capítulo V do Decreto 287/2000, do 21 de novembro, ás actuacións de comprobación previstas na lexislación do Tribunal de Contas e do Consello de Contas, así como, se é o caso, ás dos servicios financeiros da Comisión Europea e do Tribunal de Contas Europeo.
Artigo 21º.-Réxime sancionador.
As infraccións administrativas cometidas en relación coas axudas e subvencións reguladas nesta orde sancionaranse de conformidade co disposto no artigo 79 do texto refundido da Lei de réxime financeiro e orzamentario de Galicia e no capítulo VII do Decreto 287/2000, do 21 de novembro.
Artigo 22º.-Réxime de recursos
As resolucións, expresas ou presuntas, dos expedientes tramitados ó abeiro do disposto nesta orde esgotarán a vía administrativa e contra elas caberá:
a) Recurso potestativo de reposición ante o órgano que as dictou ou debeu dictalas no prazo dun mes contado a partir do día seguinte ó da súa notificación, ou de tres meses contados a partir do día seguinte a aquel no que se produza o acto presunto, segundo sexa o caso.
b) Ou ben directamente recurso contencioso-administrativo ante a Sala do Contencioso do Tribunal Superior de Xustiza de Galicia ou Xulgado Contencioso-Administrativo correspondente á circunscrición do órgano que dictou ou debeu dicta-la resolución, segundo este sexa o conselleiro ou o delegado provincial, no prazo de dous meses contados desde o día seguinte ó da súa notificación, se é expresa
ou de seis meses contados a partir do día seguinte a aquel no que se produza o acto presunto.
E todo isto sen prexuízo de que os interesados poidan exercer, se é o caso, calquera outro que consideren procedente.
Artigo 23º.-Normativa aplicable.
Con independencia do disposto nesta orde, haberá que aterse ó disposto na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro; o texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, modificado pola Lei 5/2000, do 28 de decembro; o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia; o Decreto 172/2001, do 12 de xullo, sobre incentivos para o desenvolvemento económico e fomento da actividade empresarial na Comunidade Autónoma de Galicia; a Lei 8/2003, do 23 de decembro, de orzamentos xerais da Comunidade Autónoma de Galicia para o ano 2004.
Disposición adicional
Única.-Para esta orde de axudas considerarase como concellos integrantes do PDE os recollidos nas ordes ministeriais PRE/3044/2002, PRE/3108/2002 e PRE/88/2003, así como dentro da provicia de Lugo: Sarria, O Corgo, Monforte de Lemos, Bóveda, O Incio, Lourenzá, Mondoñedo, Begonte, Outeiro de Rei, Lugo, Trabada, Rábade e A Probra do Brollón. Na provincia de Ourense: San Cibrao das Viñas, O Carballiño, Ribadavia, San Amaro, Cenlle, Ourense, Sandías, Riós, Verín, O Pereiro de Aguiar, Paderne de Allariz, Taboadela, Allariz, Xinzo de Limia, Viana do Bolo, A Gudiña, Vilardevós, Xunqueira de Ambía, Leiro, Sarreaus, Beade, Carballeda de Avia, Melón, Arnoia e A Mezquita.
Disposición derrogatoria
Quedan derrogados da Orde do 11 de marzo de 2002 pola que se establecen as bases reguladoras de axudas e subvencións en materia de industria, enerxía, minería, tecnoloxía e desenvolvemento sectorial, comercio e consumo os artigos 2.A).6 e 2.A).8 da orde, así como os anexos VI e VIII.
Disposición derradeira
Única.-Facúltase o director xeral de Tecnoloxía e Desenvolvemento Sectorial para que dicte as disposicións necesarias para a aplicación do disposto nesta orde.
Esta orde entrará en vigor o día seguinte ó da súa publicación no Diario Oficial de Galicia.
Santiago de Compostela, 10 de febreiro de 2004
Juan Rodríguez Yuste
Conselleiro de Innovación, Industria e Comercio